|  |
| --- |
| **Tit. 3:3-8****“God verlos verlorenes en maak ons nuut.”***Andries Burger, GKP & NHKP, 23 Januarie 2022* |

*Sing:* *Lied 475:1,2; Ps. 29:1-5; Lied 547:1,3; Sb.3-3(Lied 327):1,2,3,5,6; “Vrede”*

Titus was ŉ Griekse jong man wat saam Paulus gewerk het. Paulus het hierdie brief vir Titus geskryf om om te herinner aan die werk wat hy nog in die gemeentes op die eiland Krete moes doen nadat Paulus al vertrek het.

Daar is drie hoof temas in die brief –

watter mense leiding moes neem in gemeentes en hoe hulle moet lewe (hoofstuk1);

dan hoe mense in die gemeente moet lewe (hoofstuk 2) gevolg deur

die rede waarom gelowiges anders lewe as die wêreld (hoofstuk 3).

Ek beplan om vir die volgende drie Sondae op hierdie drie temas te fokus.

Maar ek gaan dit nie in die volgorde doen soos Paulus dit geskryf het nie, maar net mooi andersom

Ek wil begin by die rede vir alles.

**<< Lees Titus 3:3-8>>**

Dis die evangelie van Christus in ŉ neutedop, kort en volledig saamgevat, opgesom.

Hier is die rede waarom die lewe van gelowiges verskil van ander.

(v.3) Ons was ellendig en verlore op die verkeerde pad, sonder enige hoop.

(v. 4-6) Maar toe verskyn die goedheid van God ons Verlosser en Hy red ons!

 Sonder dat ons dit verdien en sonder dat ons iets daartoe bydra – genade alleen!

(v.7) En deur die werk van die Heilige Gees is ons nou regverdige kinders van God met die hoop van ewige lewe. En daarom,

(v.8) as gelowige kinders van God moet ons ons daarop toespits om tot voordeel van ander mense te lewe.

Drie hoofmomente.

Dis dieselfde drie dinge wat nodig is om die enigste troos van God te kan ontvang?
(HK V&A 2) Onthou jy dit?

 Dieselfde drie hoofpunte van jou selfondersoek voor elke week Nagmaal.

 Onthou jy hulle?

1) Om na te dink oor elkeen van sondes en diep hartseer voor God – (v. 3) besef jou ellende as dit nie vir genade in Christus was nie;

2) Om te glo dat God jou sondes vergewe omdat Christus jou verlos het en die Heilige Gees jou wedergeboorte en geloof gegee het (v. 4-6)

3) Om die opregte begeerte te hê om met die sonde op te hou en ŉ nuwe lewe voor God te lewe in liefde en gehoorsaamheid (v. 8)

Dit is soos ŉ refrein wat oor-en-oor in ons geloofslewe herhaal – altyd maar hierdie drie hoofpunte – jy sal dit ook in orde van elke erediens herken:

 my ellende, my onverdiende verlossing, en dan my nuwe lewe as kind van God.

Kom ons kyk in meer diepte na wat die Heilige Gees ons wil leer deur Paulus se pen.

Ons was netso: (Skyfie)

(v.3) Paulus gee ŉ baie goeie beskrywing van mense wat sonder God lewe.

Hy sê ons wat glo was vroeër ook so, dit beteken natuurlik dat ons nie meer so moet wees nie... (Toets jouself maar...)

Onverstandig –

hulle weet nie en wil nie weet van God nie en hulle ken nie sy voorskrifte nie;

 hulle volg hulle eie koppe in kortsigtige selfsugtigheid.

Ongehoorsaam –

 dit wat hulle wel weet wil hulle nie doen nie, hulle is opstandig in rebellie teen God.

Op die verkeerde pad –

Óf hulle weet nie wat die regte pad is na God en sy wil nie, óf selfs ás hulle weet, dan wil hulle dit nie loop nie –

hulle is op die verkeerde pad – sonder God op ŉ wroegende pad deur hierdie lewe pad met die ewige straf as eindbestemming.

Verslaaf aan allerhande begeertes en plesier –

dit wat hulle wil hê of die manier hoe hulle van ŉ ding hou oorheers hulle.

Hulle is so op hulleself en hulle eie eer en genot gefokus dat hulle jaloers is op ander en selfs kwaadwillig wil keer dat ander dalk meer kry wat hulle vir hulleself wil hê.

Hulle kan hulleself nie help nie want hulle is verslaaf daaraan, hulle behoort nie eens aan hulleself nie maar aan hulle begeertes.

Hulle is haatlik of afskuwelik –

Omdat hulle in onkunde en ongehoorsaamheid, al agter hulle eie begeertes aan lewe met kwaadwillige jaloesie teenoor ander,

 maak hulle dit moeilik om vir hulle te kan lief wees.

Daar is geen hoop vir sulke mense nie –

selfs hulle beste pogings bly vasgevang in onkunde, in ongehoorsaamheid

 en ŉ verslaafdheid aan hulle eie wil en wense.

\*\*

Dis maklik om so van húlle te praat, nie waar nie?

Maar moenie dit miskyk dat Paulus skryf dat ons netso was nie.

 Paulus, en Titus was so, en ek en jy en selfs die vroomste gelowige was netso.

Darem nie ék nie, kon party dalk dink.

Jy het dalk groot geword in ŉ Christelike huis, nog altyd deelgeneem in die gemeente, tevrede met wat jy het sonder jaloesie...

Maar vra jouself wat het regtig jou fokus en jou prioriteite bepaal:

dit wat God wil – sodat jy jou idees en behoeftes daarvoor prysgee?

 Of wat jy self dink reg en goed is?

Paulus skryf dat ons wat in Christus glo was vroeër so, asof ons nie meer so is nie.

Hy is natuurlik reg, want deur sy Gees het God ons wat glo se harte verander dat ons nie meer so is nie.

Daarom is ons in ŉ voortdurende stryd teen ons ou sondige natuur –

om nie meer te wees wat ons was nie, maar om te wees wat ons nou is in Christus:

 Deur die Heilige Gees omgekeer om op God en sy wil te fokus.

Ons het niks om op trots te wees nie.

 Ons is niks beter nie as die ergste sondaar waaraan jy maar kan dink.

 Ons was almal so...

**(Skyfie)** In Ef. 2:3 skryf Paulus, *“So het ons trouens vroeër ook almal gelewe. Ons is deur ons sondige begeertes oorheers en het gedoen net waartoe ons luste ons gelei het en wat in ons gedagtes opgekom het. Vanweë ons sondige natuur sou ons net soos ander mense deur God gestraf moes word.”*

**1) Ons was vroeër ook so in die ellende van ons sonde...**

Ondersoek jou lewe my broer en suster – hoeveel van wat ons vroeër was is maar nog steeds in jou lewe?

Doen jy steeds maar wat jý dink reg en goed is? Ons is so tevrede met onsself!

Wat maak jy as jy nie van iets hou nie?

Raak omgekrap en kom in opstand?

Gaan soek op ander plekke na dit waarvan jy hou?

Dink aan jou verhouding met jou ouers, kinders, huweliksmaat –

 fokus jy dalk steeds net op wat jý wil hê?

Vra ons enigsins nog wat die Here wil hê ons moet doen oor dinge waarvan ons nie hou nie?

Gebruik ons elke kans om Hom en sy wil beter te leer ken?

Wat maak jy met dinge in jou lewe wat nie volgens God se wil is nie?

 Moenie daarmee vrede maak asof dit aanvaarbaar is nie - want dit is nie!

AL wat pas is hartseer omdat jy nog soveel van die ou mens in jou lewe sien,

hartseer en nood wat jou saam Paulus na God laat uitroep, “Ek, ellendige mens!”

Dit is juis die besef van ons sonde, en ons hartseer daaroor en ons magteloosheid daarteen wat ons na uitkoms laat smag!

Hoe minder jou sonde jou pla, hoe minder raak jou verlange na Christus.

Ons moet bewus wees van hoe groot ons sonde en ellende is,

ons moet in diepe hartseer en berou ons voor God blootstel in selfveragting en totale afhanklikheid van sy genade.

\*\*

**Ons was almal dood in die ellende van ons sonde.**

**2) Maar toe ... verlossing! (skyfie 1ste deel van v.5)**

In ons ellende, sonder dat ons enige bydra kon maak,

slegs gegrond op God se onvoorwaardelike, onverstaanbare, wonderlike genade

 verskyn God se liefde en versoening in Jesus Christus (v. 4, 5).

Hy veroordeel en verdelg nie (soos ons eintlik verdien het nie),

 Hy verlos ons van die slawerny van ons sonde en ons selfsug.

 Hy verlos ons van God se helse straf op ons sonde!

Elke dag nog verskyn God in goedheid en liefde, en nog elke dag verlos Hy mense wat sonder hoop is.

As daar dalk enigeen luister wat dit nog in geloof aanvaar het nie, wil jy dit nie maar vandag doen nie?

Hy verlos ons van die skuldstraf vir ons sondes! (v. 5)

Hy doen dit definitief nié omdat jy ŉ “mooi, goeie aanvaarbare” lewe lei nie.

Selfs al is jy dalk hoe tevrede met jouself, jou mooiste wonderlikste lewe vanuit die heiligste Christelike opvoeding is walglik en verwerplik

 wanneer jy dit vergelyk met die volmaaktheid wat God se minimum standaard is.

Hy doen dit alleen omdat Hy hom ontferm oor mense sonder hoop.

En juis daarom is daar verlossing vir elke mens.

Die enigste rede vir verlossing is God se liefde, sy ontferming, sy deernis, sy genade.

Hy red hopelose mense soos ek en jy heeltemal uit sy eie besluit,

sonder jou “goeie lewe” sy verlossing kan aanhelp en

 sonder dat die ergste sondige verlede sy liefde en verlossing kan blokkeer.

**Hoe doen Hy dit? (skyfie – 2de deel van v. 5)**

Deur die wedergeboorte waarsonder niemand in die koninkryk van God kan kom nie. (Joh. 3:3)

In ons belydenis (DDL 3/4:11-13) beskryf ons **wedergeboorte (skyfie)** as

“ŉ volkome bonatuurlike, baie kragtige en tegelyk baie aangename, wonderlike, onsienbare en onbeskryflike daad van God,

 wat ons nie heeltemal kan verstaan en begryp nie.”

“Is jy wedergebore?”

Die Heilige Gees dring deur tot jou binneste wese en Hy maak jou geslote hart oop,

Hy maak jou weer lewendig en skenk jou geloof

om jouself oor te gee aan Christus as jou Here en Verlosser.

Met hierdie geloof wat die Heilige Gees in jou wakker maak

gryp jy vas aan Christus sodat sy bloed jou sondes afwas en Hy jou skuld betaal en jou verlos van die sonde se slawerny

 en sodat sy volkome gehoorsaamheid op jou kwitansie geskryf word.

Wedergeboorte wek jou uit die dood op in ŉ nuwe lewe

wat duidelik sigbaar word in jou hartseer oor jou sonde en

jou ywer om al meer van Christus te ken en te beleef en

 om as ŉ nuwe mens, ŉ kind van God te lewe.

Alles net omdat Hy jou liefhet en Hom oor jou ontferm –

sonder dat jy dit kan keer of kan kies of aanhelp –

 alleen net op grond van sy ontferming

stort God sy Heilige Gees in oorvloed op elkeen om deur geloof

deel te kry en vas te gryp aan Christus se volkome verlossing.

Glo jy in Jesus Christus?

Is dit jou voorneme en begeerte om te lewe soos wat Hy wil hê jy moet?

Dan hét jy die Heilige Gees ontvang, dan is jy wedergebore. Daar is nie ander tekens en wonders en foefies nodig nie.

Maar die Heilige Gees gee ook aan ons nuwe lewe (v.5). (skyfie)

Reeds deur die profeet Esegiël het die Here dit beloof: (Eseg. 36:26, 27) “*26Ek sal julle 'n nuwe hart en 'n nuwe gees gee, Ek sal die kliphart uit julle liggaam uithaal en julle 'n hart van vleis gee.* ***27****Ek sal my Gees in julle gee en Ek sal maak dat julle volgens my voorskrifte leef en my bepalings gehoorsaam en nakom.”*

En na die uitstoring van die Heilige Gees lees ons in Gal. 5:16, *Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie.*

Onder die heerskappy van die Heilige Gees is ons nie meer slawe van onsself en ons eie begeertes nie, ons is nuwe mense en soos wat ons meer-en-meer op Christus fokus so verander die Heilige Gees ons om meer-en-meer soos Jesus te lewe.

**Dit is daardie 3de element – (skyfie)**

Na die hartseer van sonde en die sekerheid van Christus se verlossing

wek die Heilige Gees ons op om as nuwe mense te lewe, erfgename van die ewige lewe (v. 7) wat nie meer op ons self fokus nie, maar op dit wat goed en nuttig sal wees vir ander mense (v.8)

En wat is goed en nuttig?

Paulus skryf in Fil. 1:25 dat hy slegs lewe sodat ander kan toeneem in geloog en in die blydskap van geloof...

Toets jou self – het jy regtig die opregte begeerte

om jou hele lewe (elke deeltjie daarvan) te verander om Jesus na te volg?

Om met ywer te soek na wat God wil en dit dan te doen?

As gelowiges moet ons baie anders wees as wat ons voorheen was.

Ons moet nie meer net op ons self fokus nie.

Ons moet ons nou toespits, vasgenael, op dinge wat vir ander mense “goed en nuttig” sal wees.

Ons motivering is nie meer dit wat ons wil hê nie, maar wat vir ander goed sal wees.

 Ook hierin moet ons Jesus se navolgers wees.

Dis wat Hy gedoen het, en deur sy Gees leef Hy nou in ons.

 En daarom doen Hy dit in en deur ons.

 Ons het oorgegaan in die nuwe lewe!

Glo jy in Jesus Christus?

 Dan kan jy nie maar aanhou lewe soos vroeër nie.

Ons was totaal verlore maar God het Hom oor ons ontferm en ons uit absolute genade verlos deur die offer en die oorwinning van Jesus Christus;

God het sy Heilige Gees in oorvloed op ons uitgestort en ons ŉ nuwe lewe gegee;

en die nuwe lewe van Christus in ons fokus nie meer op onsself nie,

 maar op dit wat goed en nuttig is vir ander mense.

\*\*

Wie was jy gister en wat het bepaal wat jy gedoen het?

 Wie is jy vandag en wat doen jy, waarop fokus jy?

 Was daar groei in jou kennis en gehoorsaamheid?

 Was daar verdieping in jou oorgawe en afhanklikheid en dankbaarheid?

 En nou nadat jy weer ŉ keer die Woord van God gehoor het?

Wie gaan jy more wees en wat, of liewer wié gaan bepaal wat jy doen en hoe jy lewe?

 Moenie meer lewe soos julle gewoond was nie, gaan en lewe soos nuwe mense!

Amen